D ô v o d o v á   s p r á v a

Všeobecná časť

	Cieľom navrhovanej právnej úpravy je formulovanie všeobecnej kompetencie orgánu štátnej kontroly vnútorného trhu vo veciach  ochrany spotrebiteľa (Slovenskej obchodnej inšpekcie) v súlade so záväzkami Slovenskej republiky vo vzťahu k Európskej únii, vyjadrenými v Národnom programe pre prijatie aquis communautaire, ako primárneho podkladu  v príprave na rokovania o vstupe Slovenskej republiky do Európskej únie.

	Tak ako je uvedené v predkladacej správe, vláda Slovenskej republiky na svojom zasadnutí dňa 20.6.2001 (uznesenie vlády SR č. 565/2001) prijala rozhodnutie o vytvorení dvoch orgánov kontroly vnútorného trhu, a to:

-	Štátnej kontroly vnútorného trhu v ochrane spotrebiteľa (Slovenskej obchodnej inšpekcii) a
-	Štátnej veterinárnej a potravinovej správy, ktorej pôsobnosť bude  vymedzená novelou zákona č. 152/1995 Z.z. o potravinách v znení neskorších predpisov.

           Predložený návrh zákona upravuje pôsobnosť Slovenskej obchodnej inšpekcie, ako všeobecného orgánu trhového dozoru v ochrane spotrebiteľa na vnútornom trhu Slovenskej republiky.

           Zákon o Slovenskej obchodnej inšpekcii (zákon SNR z 23. októbra 1986 č. 71 Zb. o Slovenskej obchodnej inšpekcii v znení zákona SNR č. 417/1991 Zb. – úplné znenie zákon č. 32/1992 Zb.) v súčasnom období už nedostatočne reagoval na vývoj právneho systému Slovenskej republiky po roku 1992 a preto je ho potrebné zrušiť a nahradiť týmto zákonom.

           Od roku 1992 prijímanie novej legislatívy v ochrane spotrebiteľa v súlade so smernicami EÚ v predmetnej oblasti nadobudlo značnú dynamiku. V uvedenom období sa kompetencie Slovenskej obchodnej inšpekcie, vyplývajúce zo zákona č. 71/1986 Zb. o Slovenskej obchodnej inšpekcii rozšírili o výkon kontroly na vnútornom trhu  podľa osobitných právnych predpisov, uvedených v prílohe č. 2 tohto materiálu (Právna analýza pôsobnosti Slovenskej obchodnej inšpekcie pri výkone kontroly na trhu).

	Tak ako sa uvádza v predkladacej správe, návrh zákona svojou problematikou patrí medzi prioritné oblasti aproximácie práva uvedené v čl. 70 Európskej dohody o pridružení a medzi priority, odporúčané v Bielej knihe (voľný pohyb a bezpečnosť priemyselných výrobkov, ochrana spotrebiteľa), ktoré boli premietnuté do Národného programu aquis communautaire v kapitole 23 – ochrana spotrebiteľov a zdravia). 

          Predložený návrh zákona ustanovuje všeobecné práva a povinnosti tohto orgánu kontroly najmä vo vzťahu k osobitným predpisom, upravujúcim otázky ochrany spotrebiteľa. Reaguje na požiadavky Európskej únie, ktoré sú vyjadrené v príslušných smerniciach Európskej únie (smernice Nového a Globálneho prístupu) vo vzťahu ku kompetenciám a požiadavkám na orgány trhového dozoru v krajinách Európskej únie.

          Návrh zákona je koncipovaný tak, aby pokrýval výkon kontroly pri aplikácii všetkých právnych predpisov, podľa ktorých vykonáva Slovenská obchodná inšpekcia kontrolu na vnútornom trhu.

	Novým z pohľadu predkladaného návrhu zákona je:

-	rozdelenie pôsobnosti vo výkone kontroly na vnútornom trhu medzi dva vládou schválené orgány kontroly na vnútornom trhu (Štátnu kontrolu na vnútornom trhu v ochrane spotrebiteľa – Slovenskú obchodnú inšpekciu  a Štátnu veterinárnu a potravinovú správu),
-	precizovanie pôsobnosti Slovenskej obchodnej inšpekcie pri všeobecnej kontrole potravín na vnútornom trhu podľa osobitných predpisov, a pri kontrole potravín na vnútornom trhu,
-	rozšírenie kontroly v oblasti služieb, 
-	kontrola dodržiavania práv, vyplývajúcich z duševného vlastníctva, významných z hľadiska ochrany spotrebiteľa,
-	spolupráca a vzájomná výmena informácií medzi jednotlivými orgánmi kontroly na vnútornom trhu v súlade Príručkou Európskej komisie k implementácii smerníc založených na novom prístupe a globálnom prístupe,     
-	spolupráca s orgánmi verejnej správy a združeniami, založenými na ochranu spotrebiteľa.

Tento zákon osobitne zdôrazňuje, že aj keď ide o orgán štátnej správy, je tento vo svojej kontrolnej a rozhodovacej činnosti nezávislý (§ 3, ods. 1 predkladaného návrhu zákona), čo kvalitatívne posúva Slovenskú obchodnú inšpekciu do pozície objektívneho a  nezávislého kontrolného orgánu. 

S ohľadom na skutočnosť, že výkon kontroly v ochrane spotrebiteľa vykonáva Slovenská obchodná inšpekcia podľa osobitných predpisov (celkom 12 zákonov, 4 vyhlášky a 13 nariadení vlády k zákonu č. 264/1999 Z.z. o technických požiadavkách na výrobky a o posudzovaní zhody), zakladá  predmetný návrh zákona všeobecné kompetencie tohto orgánu pri výkone kontroly na vnútornom trhu v ochrane spotrebiteľa tak, aby  v ďalšom období (pri prijímaní nových právnych predpisov v ochrane spotrebiteľa) nebolo potrebné predkladaný návrh zákona  novelizovať.     

DOLOŽKA  ZLUČITEĽNOSTI

návrhu zákona o štátnej kontrole vnútorného trhu vo veciach  ochrany spotrebiteľa s právom Európskej únie

1.	Navrhovateľ zákona: vláda Slovenskej republiky

2.	Názov návrhu zákona:  zákon o štátnej kontrole vnútorného trhu vo veciach  ochrany spotrebiteľa

3.	V práve Európskej únie je problematika návrhu zákona
a)	- 
b)	neupravená

4.	Návrh zákona svojou problematikou
a)	patrí medzi prioritné oblasti aproximácie práva obsiahnuté (výslovne uvedené) v čl.70 Európskej dohody o pridružení v oblasti ochrany spotrebiteľa a medzi priority odporúčané v Bielej knihe (voľný pohyb a bezpečnosť priemyselných výrobkov, ochrana spotrebiteľa), ktoré 
boli premietnuté do Národného programu pre aquis communautaire v kapitole 23 –   
ochrana   spotrebiteľov a zdravia, 
b)	-
c)	–

5.	Charakteristika právnych noriem EÚ, ktorými je upravená problematika predkladaného návrhu:
Problematika orgánu dozoru na trhu nie je v práve EÚ výslovne upravená. Smernice EÚ 
neobsahujú ustanovenia o tom, ako sa má vytvoriť systém orgánov kontroly na trhu. Každý 
z členských štátov sám rozhoduje o infraštruktúre orgánov, pokiaľ ide o funkčnú a územnú pôsobnosť; požaduje sa len, aby kontrola bola efektívna a aby kontrolou bolo pokryté celé územie štátu. Systém kontrolných orgánov má prihliadať na to, aby dochádzalo k efektívnej spolupráci medzi národnými orgánmi kontroly, pričom pravidlá a systém kontroly má byť dostatočne prehľadný. Viacero smerníc upravujúcich požiadavky na výrobky ustanovuje tiež požiadavku, aby členské krajiny splnomocnili orgán, ktorý bude vykonávať dozor na trhu a ktorý bude mať dostatočné kompetencie na to, aby vo vyhradených prípadoch pozastavil predaj výrobkov, prípadne tiež nariadil ich stiahnutie z obehu. Takýmto orgánom v SR je Slovenská obchodná inšpekcia.

6.     Vyjadrenie stupňa kompatibility s právnou normou EÚ:
a)	úplná
b)	-
c)	-

Osobitná časť

K Čl. I
K § 1

	Zámerom auditu štátnej správy, okrem iného, bolo integrovať všetky kontrolné orgány na vnútornom trhu pri predaji výrobkov, tovaru a poskytovaní služieb spotrebiteľom. Vzhľadom na súčasnú pôsobnosť jednotlivých ústredných orgánov štátnej správy úplná integrácia týchto orgánov nie je možná. Zostáva zachovaná predovšetkým osobitná pôsobnosť orgánov v potravinách a tiež pôsobnosť orgánov na ochranu zdravia pred zdravotnou škodlivosťou výrobkov, ako aj osobitné kompetencie v metrológii, certifikácii, v skúšobníctve. Preto predmet právnej úpravy je vymedzený tak, že ide o štátnu kontrolu predaja výrobkov, tovaru a poskytovania služieb spotrebiteľom na vnútornom trhu a negatívne tak, že sa nevzťahuje na kontrolu výrobkov v prvovýrobe vo všeobecnosti, na potraviny a na kontrolu bezpečnosti a zdravotnej neškodnosti. Aj v týchto prípadoch však zostáva predmetom kontroly na vnútornom trhu kontrola všeobecných podmienok predaja výrobkov a poskytovania služieb podľa osobitného právneho predpisu, napr. označovania balenia, neplnenie informačných povinností predávajúcich a klamania spotrebiteľa. Táto kontrola sa uskutočňuje výlučne po uvedení výrobkov do obehu. 
	Keďže pôsobnosť Slovenskej obchodnej inšpekcie bola podľa osobitných právnych predpisov rozšírená na rôzne oblasti, napríklad na trhy a trhoviská, na podomový a zásielkový predaj, na reklamu, na poskytovanie spotrebiteľských úverov, bolo potrebné ustanoviť, že pôsobnosť Slovenskej obchodnej inšpekcie podľa týchto zákonov nie je týmto zákonom dotknutá. 

K § 2

	Pri predaji výrobkov, tovaru a poskytovaní služieb sa kontrolou na vnútornom trhu zisťujú ich rozhodujúce vlastnosti, predovšetkým bezpečnosť, ich kvalita, ktorá vyplýva zo všeobecne záväzného právneho predpisu alebo z deklarácie výrobcu, či sa predávajú v správnej miere, množstve alebo hmotnosti, dodržiavanie cenových predpisov vo vzťahu k spotrebiteľovi, ale aj dodržiavanie takých povinností, ktoré vyplývajú z niektorých nových právnych predpisov, napríklad v oblasti služieb cestovného ruchu, dodržiavanie práv duševného vlastníctva významných z hľadiska ochrany spotrebiteľa, napríklad pri predaji falzifikátov a nedovolených napodobenín, čo je vlastne klamaním spotrebiteľa a obchodných podmienok veriteľov pri poskytovaní spotrebiteľských úverov.

K § 3

	Vzhľadom na doterajšiu kompetenciu Slovenskej obchodnej inšpekcie sa nenavrhuje zriadenie nového dozorného orgánu na vnútornom trhu, ale tento orgán ako kontrolný orgán na vnútornom trhu zostáva zachovaný. Slovenská obchodná inšpekcia nie je ústredným orgánom štátnej správy, je rozpočtovou organizáciou, napojenou na rozpočet Ministerstva hospodárstva Slovenskej republiky. Ústredným orgánom štátnej správy pre ochranu spotrebiteľa je Ministerstvo hospodárstva Slovenskej republiky. Vzťah Slovenskej obchodnej inšpekcie a Ministerstva  hospodárstva   Slovenskej   republiky   je   sprostredkovaný prostred-níctvom  ústredného  riaditeľa,  ktorého  menuje a odvoláva  minister hospodárstva Slovenskej 

republiky. Vo svojej kontrolnej a  rozhodovacej  činnosti je však Slovenská obchodná inšpekcia nezávislá. Slovenská obchodná inšpekcia sa člení na ústredný inšpektorát a inšpektoráty, ktorých sídla a územnú pôsobnosť zostáva zachovaná a je zhodná so súčasným územno-správnym členením štátu. Keďže právnu subjektivitu má len Slovenská obchodná inšpekcia ako celok, je potrebné ustanoviť, že pre účely správneho konania sú krajské inšpektoráty orgány prvého stupňa, pričom druhostupňovým orgánom bude ústredný inšpektorát. 

K § 4

	Slovenská obchodná inšpekcia kontroluje fyzické osoby a právnické osoby, ktoré predávajú alebo dodávajú výrobky a tovar a poskytujú služby priamo spotrebiteľovi, ale aj tie, ktoré vykonávajú veľkoobchodnú činnosť, prepravu alebo skladovanie výrobkov a tovaru. Pôjde predovšetkým o osoby, ktoré takúto činnosť vykonávajú na základe živnostenského oprávnenia, bez ohľadu na to, či sú zapísané v obchodnom registri, ale aj na fyzické osoby, ktoré predávajú poľnohospodárske prebytky z vlastnej produkcie, teda nie ako podnikatelia, ale tiež na osoby, ktoré predávajú výrobky alebo poskytujú služby bez oprávnenia, teda protiprávne. Účelom kontroly je zistiť nedostatky a ich príčiny, ukladať také opatrenia, aby sa výrobky, tovar a služby, ktoré nezodpovedajú ustanoveným požiadavkám k spotrebiteľovi nedostali, najmä pozastaviť predaj výrobkov alebo nariadiť stiahnutie výrobkov z obehu. Na overenie zodpovedajúcej kvality, bezpečnosti a zdravotnej neškodnosti je oprávnená odoberať vzorky a robiť ich rozbory. Pokuty podľa tohto zákona ukladá Slovenská obchodná inšpekcia za nesplnenie uložených ochranných opatrení. V súvislosti s ustanovením § 1 odsek 2 však nie je vylúčené, že bude ako orgán dozoru ukladať pokuty aj podľa iných zákonov, ak je to v nich výslovne ustanovené. 

K § 5

	Kontrolnú činnosť Slovenskej obchodnej inšpekcie zabezpečujú inšpektori, ktorí sú jej zamestnancami. Inšpektor má základné práva kontrolóra vstupovať do kontrolovaných prevádzkární a objektov, kde sa tovar predáva alebo skladuje, overovať totožnosť kontrolovaných osôb a ich zamestnancov požadovať potrebné doklady, najmä doklady, ktoré preukazujú pôvod tovaru a ich súlad s predpismi, právo odoberať vzorky predávaných výrobkov na overenie ich kvality a bezpečnosti. Okrem inšpektorov sa môžu na kontrole zúčastniť ako prizvané osoby aj zamestnanci iných právnických osôb alebo aj fyzickej osoby, najmä ak si výkon kontroly bude vyžadovať posúdenie špeciálnych odborných skutočností. Účasť prizvaných osôb na kontrole sa považuje iný úkon vo všeobecnom záujme. 
Charakter kontrolnej činnosti si vyžaduje, aby osoby, ktoré kontrolu vykonávajú, boli bezúhonné. Pre splnenie tohto predpokladu bude postačovať predloženie výpisu z registra trestov o tom, že uchádzač nebol právoplatne odsúdený za úmyselný trestný čin. Kolízia záujmov nie je v ustanovení vyjadrená explicitne, ale vyplýva z ustanovenia § 12 zákona a nadväzne zo správneho poriadku. 

K § 6

	Zákazové opatrenia Slovenskej obchodnej inšpekcie sú jednak opatrenia, ktoré môže inšpektor uložiť priamo na mieste, kde došlo k porušeniu stanovenej povinnosti ak situácia vyžaduje okamžitý zásah a ďalšie úkony v správnom konaní nie sú potrebné a jednak ochranné opatrenia, vydávané rozhodnutím riaditeľa inšpektorátu. 
	Práva inšpektora v tomto ustanovení sa vzťahujú na jeho rozhodovaciu právomoc, priamo na mieste kontroly. Inšpektor môže zakázať  dodávku, predaj alebo použitie výrobkov alebo poskytovanie služieb, ktoré nezodpovedajú ustanoveniam osobitných predpisov, výkon prevádzkovej alebo obchodnej činnosti až na dobu dvoch prevádzkových alebo dní predaja, používanie neoverených meradiel alebo meradiel, ktoré nezodpovedajú osobitným predpisom, technickým normám alebo schválenému typu. Ak výrobky alebo tovar sú zjavne zdraviu škodlivé,  je oprávnený nariadiť ich znehodnotenie. Pri tomto opatrení u potravinárskeho tovaru je výskyt takéhoto tovaru povinný bezodkladne oznámiť príslušnému orgánu potravinového dozoru. Osobitné opatrenie je oprávnený vykonať pri zistení tovaru, u ktorého je podozrenie, že sa ním porušujú práva vyplývajúce z duševného  vlastníctva, najmä  že ide o falzifikát  alebo nedovolenú  napodobeninu. 
Predaj takýchto výrobkov je zároveň klamaním spotrebiteľa. V týchto prípadoch pôjde o zaistenie tovaru priamo u kontrolovanej osoby alebo aj mimo jej dosahu, tak aby zabránilo ďalšiemu predaju týchto výrobkov a následne mohlo overiť, či skutočne ide o falzifikát alebo nedovolenú napodobeninu, a či výrobca tohto tovaru skutočne porušuje práva vyplývajúce z duševného vlastníctva, napríklad právo príbuzné autorskému právu,  právo na ochrannú známku, patentové právo a pod.. 

K § 7

Z práv kontrolovaných osôb je osobitne uvedené právo na odobratie kontrolných vzoriek výrobkov na zabezpečenie dôkazu o ich kvalite. Povinnosti kontrolovaných osôb smerujú jednak strpieť výkon kontroly, jednak k splneniu opatrení na nápravu.

K § 8

	Ochranné opatrenia podľa tohto ustanovenia sú základným nástrojom Slovenskej obchodnej inšpekcie na dosiahnutie požadovaného stavu. Aplikujú sa v situácii, keď sú ohrozené najdôležitejšie práva spotrebiteľov, a to ich život, majetok alebo životné prostredie. Môže ísť buď o pozastavenie predaja výrobkov na určitý čas do odstránenia protiprávneho stavu alebo úplný zákaz predaja výrobkov vrátane povinností stiahnuť aj tie výrobky z trhu, ktoré boli už predané. Okrem týchto ochranných opatrení sa môže nariadiť kontrolovanej osobe povinnosť informovať verejnosť o nebezpečenstve ohrozenia života alebo zdravia predávanými výrobkami. V prípade porušovania niektorých práv vyplývajúcich z duševného vlastníctva v správnom konaní zakáže predaj takéhoto tovaru a vec odstúpi príslušnému orgánu, ktorý môže byť Colný úrad, orgány činné v trestnom konaní a zároveň aj oprávnenej osobe, t. j. osobe, ktorej práva vyplývajúce  z duševného vlastníctva boli porušené. 

K § 9

	 Podľa tohto zákona bude Slovenská obchodná inšpekcia ukladať pokuty za nesplnenie ochranných opatrení podľa § 8 ods. 1 a opatrení na mieste  podľa § 6 odsek 1, druhú skupinu tvoria poriadkové pokuty za marenie alebo sťažovanie kontroly. 

K § 10

	V kontrole na trhu bude pôsobiť naďalej viacero orgánov verejnej správy, preto je potrebné, aby Slovenská obchodná inšpekcia s týmito  orgánmi spolupracovala, najmä v oblasti kontroly potravín so štátnou veterinárnou a potravinovou správou v oblasti zdravotnej neškodnosti výrobkov s orgánmi na ochranu zdravia, s obecnou samosprávou pri kontrole na trhoch a trhoviskách, keďže  kompetencia   pri  predaji   na   trhoch  a  trhoviskách  bola   zverená obecnej samospráve. Doterajšia spolupráca Slovenskej obchodnej inšpekcie so združeniami na ochranu spotrebiteľa zostáva zachovaná. Pre svoju kontrolnú činnosť môže Slovenská obchodná inšpekcia požiadať aj iné právnické osoby, napr. autorizované osoby, o poskytnutie potrebnej odbornej pomoci.

K § 11

	Výkon kontroly predaja výrobkov a poskytovania služieb na miestach, kde je osobitný režim, napríklad v zariadeniach armády Slovenskej republiky, v nápravných zariadeniach sa upraví na základe osobitných dohôd Ministerstva hospodárstva s príslušnými ministerstvami. 

K § 12

	Na konanie podľa tohto zákona sa použije Správny poriadok, pre opatrenia na mieste podľa § 6 je ustanovený osobitný postup.  

K § 13

	Slovenská obchodná inšpekcia a jej pôsobnosť v ochrane spotrebiteľa pri kontrole predaja výrobkov a poskytovaní služieb zostane zachovaná aj po zrušení zákona č. 71/1986 Zb.. Pôsobnosť Slovenskej obchodnej inšpekcie bola tiež v niektorých oblastiach vymedzená niektorými inými právnymi predpismi. Aby nedošlo k pochybnostiam, či zrušením zákona č. 71/1986 Zb. zostáva kompetencia Slovenskej obchodnej inšpekcie podľa osobitných právnych predpisov zachovaná, ale tiež aby bola vyjadrená kontinuita Slovenskej obchodnej inšpekcie podľa zákona č. 71/1986 Zb. v znení neskorších predpisov a podľa tohto zákona ustanovuje sa, že ide o ten istý orgán štátnej správy.

K § 14

	Ustanovuje sa, že správne konanie, ktoré začala Slovenská obchodná inšpekcia pred dňom nadobudnutia účinnosti tohto zákona, dokončí podľa doterajších právnych predpisov, vrátane zákona č. 71/1986 Zb. v znení neskorších predpisov. 

K § 15

	Tento zákon v plnom rozsahu nahradí zákon Slovenskej národnej rady č. 71/1986 Zb. o Slovenskej obchodnej inšpekcii v znení neskorších predpisov, ako aj vyhlášku o sídlach a územnej pôsobnosti inšpektorátov Slovenskej obchodnej inšpekcie. Preto je potrebné tieto právne predpisy celom rozsahu zrušiť. 
K Čl. II

	Kompetencia Slovenskej obchodnej inšpekcie sa podľa zákona o štátnej kontrole na vnútornom trhu v ochrane spotrebiteľa rozširuje aj na prípady porušovania niektorých práv vyplývajúcich z duševného vlastníctva. Preto sa v zákone o ochrane spotrebiteľa výslovne uvádza, že predaj falzifikátu alebo nedovolenej napodobeniny, ktoré sú definované v zákone č. 271/2001 Z. z. o opatreniach proti porušovaniu práv duševného vlastníctva pri dovoze, vývoze a spätnom vývoze tovaru sa považuje za klamanie spotrebiteľa. 
	Vypustenie ustanovenia § 21 vyplýva zo zrušenia kompetencie miestnych orgánov štátnej správy vo veciach ochrany spotrebiteľa, teda aj v ochrane pred nebezpečnými výrobkami.
	V súvislosti so zákonom o štátnej kontrole na vnútornom trhu v ochrane spotrebiteľa, ako aj s reorganizáciou miestnej štátnej správy dochádza k zmene kompetencií. Krajské a okresné úrady nebudú mať pôsobnosť v ochrane spotrebiteľa. Pri regulačných opatreniach podľa § 22 zákona č. 634/1992 Zb. o ochrane spotrebiteľa v znení neskorších predpisov je vhodnejšia úprava, aby predaj obmedzeného množstva výrobkov na území obce vyhlasovala obec a nie okresný úrad. Bude tak možné urobiť najmä v situáciách, keď napríklad živelná pohroma postihla len niektoré obce okresu.

K Čl. III

	Zmeny zákona o vymedzení pôsobnosti orgánov vo veciach ochrany spotrebiteľa vyplývajú zo zrušenia kompetencií orgánov miestnej štátnej správy v oblasti ochrany spotrebiteľa. Zmena ustanovenia  § 7 písmeno b) vyplýva z poznatku, že predaj výrobkov nie je v súčasných trhových podmienkach možné časovo regulovať a tiež z poznatkov z rôznych krízových situácií, že z hľadiska potrieb zásobovania obyvateľov obce je rozhodovanie na úrovni obce pružnejšie.

K Čl. IV, V, VI

Vzhľadom na zrušenie kompetencií krajských a okresných úradov v oblasti ochrany spotrebiteľa je potrebné túto kompetenciu  zo zákona o organizácii miestnej štátnej správy vyňať. V nadväznosti na jej  zrušenie  je nevyhnutné urobiť tak aj v osobitných právnych predpisoch, upravujúcich, okrem iného, ich kompetenciu na trhových miestach a pri ochrane nefajčiarov.

K Čl. VII

	Účinnosť zákona sa navrhuje vzhľadom na predpokladané trvanie legislatívneho procesu od začiatku roka 2002.